Twee vas ná veiligheidswag se skietdoodArgieffoto: ER24 Twee jong verdagtes is in hegtenis geneem nadat ŉ 53-jarige veiligheidswag Woensdagmiddag in Stellenbosch doodgeskiet is. Ao. Joseph Swartbooi, woordvoerder van die polisie, sê die voorval het omstreeks 15:15 in Lintonweg in Plankenberg in die Kayamandi-omgewing gebeur. Swartbooi wou nie besonderhede oor die presiese gebeure bekendmaak nie en het gesê dit vorm deel van die polisie se ondersoek. Ineke van Huyssteen, woordvoerder van ER24, sê paramedici is gistermiddag net voor 16:00 na die toneel ontbied en het by hul aankoms gevind dat brandweerbeamptes reeds besig was om mond-tot-mond-asemhaling op die slagoffer toe te pas waar hy in die pad gelê het. “Die man het skietwonde aan sy liggaam opgedoen en was in ŉ kritieke toestand. ER24-paramedici het die kardiopulmonêre resussitasie oorgeneem. Die man het egter kort daarna aan sy wonde beswyk,” sê Van Huyssteen. Volgens Swartbooi is twee verdagtes, onderskeidelik 17 en 18 jaar oud, later in hegtenis geneem. Daar is ook op ŉ vuurwapen beslag gelê. Die verdagtes sal binnekort op aanklag van moord in die hof verskyn.